[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 11.1.2011

COM(2010) 814 τελικό

Πρόταση

ΑΠΟΦΑΣΗ ΤΗΣ ΕΠΙΤΡΟΠΗΣ

για τον καθορισμό της θέσης που πρόκειται να υποστηριχθεί, εξ ονόματος της Ευρωπαϊκής Ένωσης, όσον αφορά τις προτάσεις τροποποιήσεων του παραρτήματος III της Σύμβασης του Ρότερνταμ

(υποβλήθηκε από την Επιτροπή)

1. ΑΙΤΙΟΛΟΓΙΚΗ ΕΚΘΕΣΗ

Υπό την αιγίδα του Οργανισμού Τροφίμων και Γεωργίας (FAO) και του Προγράμματος των Ηνωμένων Εθνών για το περιβάλλον (UNEP), ολοκληρώθηκαν τον Μάρτιο του 1998 οι διαπραγματεύσεις για μια σύμβαση για την εφαρμογή της διαδικασίας συναίνεσης μετά από ενημέρωση (σύμβαση PIC) για ορισμένα επικίνδυνα βιομηχανικά χημικά και γεωργικά φάρμακα (φυτοφάρμακα).

Η σύμβαση άνοιξε προς υπογραφή σε διυπουργική διπλωματική συνδιάσκεψη που πραγματοποιήθηκε τον Σεπτέμβριο του 1998 στο Ρότερνταμ. Η σύμβαση υπεγράφη από την Κοινότητα στις 11 Σεπτεμβρίου 1998. Η σύμβαση του Ρότερνταμ συνιστά ένα μείζον βήμα προόδου στη διεθνή ρύθμιση ορισμένων επικίνδυνων χημικών ουσιών, συμπεριλαμβανομένων των γεωργικών φαρμάκων. Στόχος της, η προαγωγή της από κοινού ανάληψης ευθυνών και οι προσπάθειες συνεργασίας μεταξύ των μερών στο διεθνές εμπόριο τέτοιων χημικών ουσιών, προκειμένου να προστατευθεί η υγεία του ανθρώπου και το περιβάλλον από δυνητικές βλάβες και η συμβολή στην περιβαλλοντικά κατάλληλη χρήση τους.

Η Ένωση εφάρμοσε τη σύμβαση μέσω του κανονισμού (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008 , σχετικά με τις εξαγωγές και εισαγωγές επικίνδυνων χημικών προϊόντων[1]. Με την απόφασή της 2006/730/ΕΚ της 25ης Σεπτεμβρίου 2006[2], το Συμβούλιο αποφάσισε να εγκρίνει τη σύμβαση εξ ονόματος της Ευρωπαϊκής Κοινότητας.

Η σύμβαση άρχισε να ισχύει στις 24 Φεβρουαρίου 2004. Η πέμπτη συνεδρίαση της συνδιάσκεψης των μερών (COP5) θα πραγματοποιηθεί στη Γενεύη στο διάστημα 20-24 Ιουνίου 2011. Πέρα από την Ένωση, 26 κράτη μέλη της αποτελούν μέρη στη σύμβαση.

Βάσει των συστάσεων της Επιτροπής ανασκόπησης χημικών προϊόντων (CRC), ενός επικουρικού οργάνου που τελεί υπό την αιγίδα της συνδιάσκεψης των μερών (COP), η COP αναμένεται να λάβει αποφάσεις για την υπαγωγή και άλλων χημικών ουσιών στη διαδικασία PIC, ενσωματώνοντάς τις στο παράρτημα III της σύμβασης.

Οι τέσσερις χημικές ουσίες των οποίων την εγγραφή στο παράρτημα III της σύμβασης του Ρότερνταμ εισηγείται η CRC, δηλαδή του χρυσοτιλικού αμιάντου, των endosulfan, alachlor και aldicarb, υπόκεινται ήδη σε συναφείς περιορισμούς βάσει του ενωσιακού δικαίου. Κατόπιν τούτων, η Επιτροπή προτείνει στο Συμβούλιο να εκδώσει απόφαση για την εξ ονόματος της Ένωσης στήριξη, στη COP5, των τροποποιήσεων του παραρτήματος III της σύμβασης.

Πρόταση

ΑΠΟΦΑΣΗ ΤΗΣ ΕΠΙΤΡΟΠΗΣ

για τον καθορισμό της θέσης που πρόκειται να υποστηριχθεί, εξ ονόματος της Ευρωπαϊκής Ένωσης, όσον αφορά τις προτάσεις τροποποιήσεων του παραρτήματος III της Σύμβασης του Ρότερνταμ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και κυρίως το άρθρο 192 παράγραφος 1 και το άρθρο 207, σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα εξής:

1. Η Ευρωπαϊκή Ένωση επικύρωσε τη Σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («Σύμβαση του Ρότερνταμ»)[3].

2. Ο κανονισμός (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008 , σχετικά με τις εξαγωγές και εισαγωγές επικίνδυνων χημικών προϊόντων εφαρμόζει τη Σύμβαση του Ρότερνταμ στην Ένωση[4].

3. Προκειμένου να διασφαλιστεί η προστασία που προσφέρει στις χώρες εισαγωγής η Σύμβαση του Ρότερνταμ, είναι αναγκαίο και σκόπιμο να υποστηριχθεί η εισήγηση της Επιτροπής ανασκόπησης χημικών προϊόντων όσον αφορά την εγγραφή του χρυσοτιλικού αμιάντου, των endosulfan, alachlor και aldicarb στο παράρτημα III της Σύμβασης του Ρότερνταμ. Οι τέσσερις αυτές ουσίες αποτελούν ήδη το αντικείμενο απαγόρευσης ή σοβαρών περιορισμών στην Ένωση και ως εκ τούτου υπόκεινται σε απαιτήσεις εξαγωγής που υπερβαίνουν τα όσα απαιτούνται από τη Σύμβαση του Ρότερνταμ.

4. Η πέμπτη συνδιάσκεψη των μερών στη Σύμβαση του Ρότερνταμ (COP5) αναμένεται να λάβει αποφάσεις για τις προταθείσες τροποποιήσεις στο παράρτημα III. Η Ένωση καλείται να υποστηρίξει τις εν λόγω τροποποιήσεις.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ

Άρθρο μόνο

Στην πέμπτη συνδιάσκεψη των μερών στη Σύμβαση του Ρότερνταμ, η Επιτροπή θα υποστηρίξει, εξ ονόματος της Ένωσης, την υιοθέτηση των τροποποιήσεων, ώστε να προστεθούν οι ουσίες χρυσοτιλικός αμίαντος, endosulfan, alachlor και aldicarb στο παράρτημα III της Σύμβασης του Ρότερνταμ

Βρυξέλλες,

Για το Συμβούλιο

Ο Πρόεδρος

[1] ΕΕ L 204 της 31.7.2008, σ. 1

[2] ΕΕ L 299 της 28.10.2006, σ. 23

[3] ΕΕ L 299 της 28.10.2006, σ. 23

[4] ΕΕ L 204 της 31.7.2008, σ. 1